Gyerekkel vagyok

Szülők szíve-lelke negyven versbe szedve

Czecz Fruzsina

2018

Publio Kiadó

www.publio.hu

Minden jog fenntartva!

Korrektor: Szasszúr Szabrina

www.gyerekkelvagyok.net

hello@gyerekkelvagyok.net

Szeretettel és hálás köszönettel Nektek,

akiknél jobb tanítómestert nem ismerek.

Anya

ELŐSZÓ

Szia, üdvözöllek a kötet másik oldalán!

Remélem, tegeződhetünk, hiszen úgy látom, kollégák vagyunk. Egy világméretű csapat részeként

mindannyian ugyanazért a célért dolgozunk: szeretnénk megadni

a lehető legszebb gyerekkort a csemetéinknek.

Szeretnénk, ha mindent megkapnának, de nem

a játék-, vagy kütyüboltból. Inkább a szeretet, törődés -, és biztonságraktárból.

Hasonló nehézségekkel találkozunk, hasonló dilemmáink vannak.

Mindkettőnk életében jönnek olyan helyzetek, amikre (rém)álmunkban sem számítottunk.

Olyan problémákat kell megoldanunk, amikkel csak szülőként van esélyünk találkozni.

Mert a felnőtt barátaink (jó esetben) nem kiabálnak át éjszaka azért, hogy lecsúszott a zoknijuk,

nem nyelnek le mágnesgolyót, nem rajzolnak rúzzsal a falra, és nem toporzékolnak a bolt közepén…

Néha olyan mondatok hangzanak el a szánkból, amit sosem hittünk volna, hogy kimondunk.

Ugye, eszedbe jutott néhány komikus, vagy éppen ijesztő jelenet? Nekem is.

Megesett már, hogy kínunkban röhögtünk, vagy örömünkben sírtunk.

Néha robbanásra kész bombához, néha pedig lágyan olvadó vajhoz hasonlítunk.

Most ezekből a helyzetekből villantok fel néhányat.

Szám szerint negyvenet.

De! Mielőtt belekezdenél az olvasásba, álljon itt egy fontos figyelmeztetés.

A kötetben szereplő jelenetek nem kitalációk, a valósággal való egyezésük nem csupán

a véletlen műve.

Hús-vér szülők érzéseit, gondolatait, élményeit foglaltam versbe, köztük a sajátjaimat, és talán a

Tieidet is.

Fogadd  szeretettel  a  kötetet,  és  azokat  az  érzéseket,  amik  az  oldalak  lapozása  közben

felbukkannak benned…

Czecz Fruzsina

FOGADALOM

Én nem leszek olyan, mint a szüleim,

még ha ketté állnak is a füleim.

Én majd mindent máshogy fogok csinálni,

én ekkorát nem fogok, nem, hibázni.

Nálunk ilyen meg sem fog majd történni,

rólunk olyat nem fognak, ó, mesélni.

Ilyen marhaságot tőlem biztosan

Nem hall majd egy gyerekem sem, titkosan.

Én majd sosem ígérgetem ezt meg azt,

jobban fogom viselni a kiskamaszt.

Úgy nem fogom szólítani egyszer sem,

bizalmát meg sokkal jobban elnyerem.

Én majd bezzeg elengedem és hagyom,

nem védem és fegyelmezem őt agyon.

Azt a szót meg ki sem ejtem egyszer sem,

ha mégis, az merő, csupa véletlen.

KÉT CSÍK

Eltelt két nap, öt nap, tíz,

Kiver engem jaj, a víz.

Lehet? Tényleg? Jesszusom!

Fel és alá futkosom.

Igen, igen, úton ő,

Szememben a könny csak nő.

Ölelem a világot,

Veszek csokor virágot.

Szülő leszek, ajándék,

Ez aztán már nem játék.

Felelősség, feladat,

Nem kis, hanem nagy falat.

Kilenc hónap, inkább nyolc,

Tele legyen minden polc.

Ruha, kiskád, pelenka,

Erről szól a legenda.

És ha mégsem leszek jó?

Sok a kérdés, mardosó.

Felkötöm a gatyámat,

Hívom gyorsan anyámat.

HA AZ EMBER LÁNYA BELEESIK A TEHERBE

Tilos a márványsajt,